ঢাকা, ১২ জুলাই (শীর্ষ নিউজ ডটকম): বিরোধী দলীয় নেতা ও বিএনপি চেয়ারপারসন বেগম খালেদা জিয়ার ছোট ছেলে মুদ্রাপাচার মামলায় দ-িত আরাফাত রহমান কোকো এখন থাইল্যান্ডে নেই। তিনি মালয়েশিয়ায় রয়েছেন।  থাইল্যান্ডের রাষ্ট্রদূত তাসানাওয়াদি মিনাশ্যারোয়েন আজ মঙ্গলবার ঢাকায় এক সংবাদ সম্মেলনে এ তথ্য জানান।  থাইল্যান্ড দূতাবাসে অনুষ্ঠিত এ সংবাদ সম্মেলনে সাংবাদিকদের এক প্রশ্নের উত্তরে থাই রাষ্ট্রদূত বলেন, কোকো থাইল্যান্ডে নেই, তিনি আছেন  মালয়েশিয়ায়। এ বিষয়ে আপনারা মালয়েশিয়ার রাষ্ট্রদূতকে জিজ্ঞাসা করতে পারেন।  গত ২৩ জুন ঢাকার একটি আদালত অর্থপাচার মামলায় কোকোকে ৬ বছর কারাদ- দেয়। একই মামলার অপর আসামি সাবেক নৌ-পরিবহন মন্ত্রী প্রয়াত আকবর হোসেনের ছেলে ইসমাইল হোসেন ওরফে সায়মনকেও অনুরূপ সাজা দেয়া হয়। আসামিদ্বয় পলাতক থাকায় আত্মসমর্পণ বা তাদের আটকের তারিখ থেকে সাজা কার্যকর হবে বলে আদালতের রায়ে বলা হয়েছে।  ২০০৭ সালে জরুরি অবস্থা জারির পর ওই বছরের ৩ সেপ্টেম্বর বেগম খালেদা জিয়ার সঙ্গে কোকোকেও গ্রেফতার করা হয়। পরে সরকারের নির্বাহি আদেশে ২০০৮  সালের ১৭ জুলাই ছাড়াপান তিনি। এর এক দিন পরই চিকিৎসার জন্য থাইল্যান্ড যান তিনি। পরে কয়েকদফা প্যারোলের মেয়াদ বাড়ানো হলেও গত বছর ১৯ আগস্ট স্বরাষ্ট্র মন্ত্রণালয় প্যারোল বাতিল করে তাকে দেশে ফিরতে চিঠি দেয়। এর বৈধতা চ্যালেঞ্জ করে কোকোর পক্ষে রিট করা হলে ১১ অক্টোবর হাইকোর্ট সেটি নাকচ করে রায় দেন। পরে কোকো আত্মসমর্পণ না করায় আদালত তার অনুপস্থিতিতেই চলতি বছরের ৪ জানুয়ারি বিচার কাজ শুরু করেন।  জুলাই (শীর্ষ নিউজ ডটকম/টিএইচ/এমএইচ/১৪:১১ঘ.)